DR skal spare op til 25 procent af sit budget, hvis det står til flere af landets borgerlige politikere. DR laver for meget indhold, der stjæler kunder hos de private medier, mener politikerne.

Men spørger man danskerne selv, så er tilfredsheden med DR ganske stor.

I en ny undersøgelse blandt mere end 1.000 danskere, som Wilke har lavet for Fagbladet 3F, svarer et stort flertal, at DR skal bevares for at sikre et højt niveau af public service.

I undersøgelsen svarer knap 72 procent af danskerne, at de mener, at det er vigtigt, at politikerne sikrer et stærkt public service-tilbud, mens 28 procent ikke mener, at det er noget politikerne skal bekymre sig om.

Samtidig mener knap 54 procent, at en beskæring af DR vil sænke public service-niveauet kraftigt, mens knap 29 procent mener, at DR godt kan beskæres uden det går ud over public service.

Ifølge medieforsker Frands Mortensen fra Aarhus Universitet, så er støtten til DR markant større blandt befolkningen end både medierne og politikerne hos især blå blok giver udtryk for.

- Danskerne er jo generelt utroligt tilfredse med DR som mediehus. Det kan vi se ikke bare i denne måling, men i masser af målinger, siger professoren.

Professor: Vi er tilfredse med DR på trods af skandalesager

På det seneste har flere mediebosser og politikere ellers stået i kø for at slå DR i hovedet. Senest kom det frem, at DR’s generaldirektør tjener mest blandt public service-chefer i hele norden.

En påstand, der siden viste sig at være usand, da direktøren for TV2, som også er en public service-virksomhed, tjener knap 2 millioner mere.

Sammen med sager om en dyr hjemtransport fra USA af en korrespondents private hest og daglige flyveture mellem Jylland og København for én af DR’s direktører betalt på seernes regning, samt en millionlønning til en fratrådt direktør for at være mangfoldighedskonsulent har sendt DR ud i en sand mediestorm.

- Det er klart, at sådanne sager jo kan få visse danskere til at synes, at DR er helt hul i hovedet. Men i forhold til det samlede beløb og udbud som DR arbejder med, så er disse sager peanuts i det store billede - og det påvirker heller ikke, at der er en grundlæggende tilfredshed med indholdet fra både DR, TV2 og regionerne blandt danskerne, siger Frands Mortensen.

Dansk indhold vil forsvinde, hvis DR beskæres

Én af de ting, som danskerne især frygter er, at mængden af dansk indhold i medierne vil lide, hvis der bliver skåret i DR.

Her siger knap 60 procent, at det ligefrem til skade danske kultur og sprog, hvis der i fremtiden kommer mindre dansk produceret indhold i radio og tv.

Faktisk mener hele 61 procent, at DR skal forpligtes til at lave mere dansk produceret indhold i den næste medieaftale. Kun 11 procent anser ikke dette som vigtigt.

Ifølge Frands Mortensen, så er bekymringen for at miste dansk indhold fra tv og radio værd at tage alvorlig.

- DR er landets absolut vigtigste kulturinstitution, så enkelt er det. Skærer man på DR, så skærer man på dansk kultur. Og hele grunden til, at vi hører så meget dansk tale på radio og tv skyldes, at vi har stærke public service-kanaler fra DR, TV2 og regionerne, siger professoren.

Professor: Nedskæring i DR vil blive massakre

Indtil videre har flere borgerlige partier luftet tanken om, at DR’s budgetter skal beskæres med 25 procent - hvilket svarer til en lille milliard kroner om året.

Som en modreaktion meldte DR’s ledelse for nylig ud, at de ville lave besparelser for 100 millioner kroner. Blandt andet bliver X-faktor skrottet og der skal spares omkring 65 stillinger i DR. Hvilke personer, der skal fritstilles, bliver meldt ud i dag.

Men ifølge professor Frands Mortensen, så er det mere symbolpolitik fra DR’s ledelses side end det er reelle spareplaner.

- DR viser på den måde, at de er omstillingsparate. Men der er langt fra 100 til 950 millioner kroner - og jeg kan ikke se, hvor de vil få de 950 millioner kroner fra, uden at skabe en massakre på hele DR’s indholdsplatform, siger Frands Mortensen.

Professor: Avisbosser bag hetz mod DR

Selv om de politiske vinde mod DR lige nu nærmer sig stormstyrke, så mener Frands Mortensen, at stormens øje gemmer sig et helt andet sted.

Ifølge professoren står DR alene i disse tider, fordi de står fanget midt i en skræmmekampagne fra de danske dagblades interesseorganisation, Danske Medier.

- De har i flere år kørt en kampagne mod DR i deres aviser - og på den måde har de ikke fulgt de klassiske journalistiske dyder, men brugt deres egne medier til at fremme egne interesser.

Formanden for Danske Medier, Stig Ørskov, er samtidig direktør for JP/Politikens hus, og han har været blandt de mest konstante kritiske røster i forhold til DR’s budgetter. Men en række ledere i aviser som Ekstra Bladet, Politiken og Jyllands-Posten – alle ejet af JP/Politikens hus – har på samme måde kaldt på, at DR bliver beskåret.

- Det sætter sig hos avislæserne, for de hører ikke andet, end at DR er for stort. Men alligevel har kampagnen ikke rigtig ændret danskernes mening om DR, siger Frands Mortensen.

For nylig gik DI så med i samme kor som Danske Medier, og det har ifølge Frands Mortensen fået flere borgerlige politikere til at springe med ombord.

- Det er først derefter, at vi har set klare udmeldinger om, at DR skal beskæres fra Dansk Folkeparti og Venstre, siger han.

Det er først i 2018, at det nuværende medieforlig om DR udløber. Forhandlingerne om en ny public service-kontrakt med DR forventes tidligst at starte om et halvt år.